Presentada la guia i els cartells que actualitzen els consells relacionats amb l'alimentació, la salut i la sostenibilitat.
El nou plantejament de l'ASPCAT entorn de la comunicació dels hàbits alimentaris es va presentar ahir dia 19 de febrer a la sala d'actes de l'edifici de l'Agència de Salut Pública de Catalunya.
La presentació es va adreçar a professionals de l'àmbit de la salut assistencial, de la salut pública, de la docència, de la nutrició i de la comunicació, entre d'altres, amb una gran acollida i assistència de 185 persones.
El Secretari de Salut Pública, el dr. Joan Guix, ha destacat "la gran importància que té seguir una alimentació saludable per prevenir l'aparició dels problemes de salut crònics i la promoció de la salut en general.
Aquesta guia està pensada per fer clares i fàcils de seguir les principals recomanacions per a la nostra població.
S'afegeix a moltes altres activitats que treballen per promoure l'alimentació saludable a casa nostre com l'impost a les begudes ensucrades embotellades, la revisió de menús escolars o el projecte AMED d'establiments promotors de la dieta mediterrània.
A més és un exemple de col·laboració intersectorial ja que en la seva elaboració han participat moltes entitats i departaments "
Els materials presentats es basen en un seguit de consells estructurats per ajudar als professionals i la ciutadania a fer una transició cap a una alimentació més saludable i sostenible.
L'esquema és senzill, i s'estableix en 3 grups de missatges, els aliments que cal potenciar, els que podríem millorar i aquells que convé reduir.
La guia, document d'explicació dels consells, incorpora també criteris de consum responsable, proximitat i sostenibilitat, facilita eines i recursos per a l'aplicació dels consells i suggereix recomanacions per seguir una vida més activa i social.
En el cas dels aliments que cal promoure i incrementar-ne el consum, es troben les fruites i les hortalisses, els llegums i les fruites seques.
Els productes que cal reduir són la sal i els aliments salats, els sucres i aliments i begudes ensucrades, la carn vermella i processada i els aliments ultraprocessats.
I les opcions de canvi respecte d'altres tries menys saludables són l'aigua —enfront de les begudes ensucrades i begudes amb alcohol-, els aliments integrals —respecte els produïts amb farines refinades-, l'oli d'oliva verge —en relació a altres greixos, i els aliments de temporada i de proximitat.
La tria de consells s'ha basat en la revisió dels estudis publicats i la diferència entre els patrons actuals de consum alimentari i les recomanacions actuals.
En l'elaboració de la guia han participat 52 professionals dels àmbits de la nutrició, la salut, la seguretat alimentària, la sostenibilitat i el consum, l'educació, la pediatria, etc. I que pertanyen a 7 universitats, 6 Departaments, 8 societats científiques i col·legis professionals, 6 entitats i fundacions.
La presentació d'aquest nou material ha tingut, entre els professionals, una molt bona acollida i difusió, especialment en les xarxes socials.
Els materials, cartells, guia i opuscle informatiu, es distribuiran properament a centres sanitaris (d'atenció primària de salut i hospitals), escoles, municipis, biblioteques, etc.
Tots aquests materials estan disponibles a Canal Salut en català i properament en castellà.
Al llarg dels propers mesos es faran seminaris de presentació d'aquests materials a diferents poblacions de Catalunya.
El calendari estarà disponible a la secció "Agenda" del web de l'ASPCAT.
Aquestes són algunes de les informacions publicades sobre Petits Canvis per menjar millor en el mitjans:
Comprar a granel i beure aigua de l'aixeta, les noves recomanacions de Salut per menjar millor.
Nova guia de Salut amb consells per a una alimentació saludable.
Això és el que has de menjar segons la Generalitat per tenir una bona salut.